暇日雨後綠竹堂獨居兼簡府中諸僚
作者：歐陽修
朝代：宋

paragraphs: 新晴竹林茂，日夕愛此君。
佳禽哢翠樹，若與幽人親。
掃徑綠苔靜，引流清派分。
開軒見遠岫，欹枕送歸雲。
桐槿漸秋意，琴觴懷友文。
浩然滄洲思，日厭京洛塵。
車騎方開府，梁王多上賓。
平時罷飛檄，行樂喜從軍。
騎省悼亡後，漳濱多病身。
南窗若可傲，方事陶潛巾。